b'\n_START_ARTICLE_\nAnna Vissi\n_START_SECTION_\nOrigini \xc8\x99i copil\xc4\x83ria\n_START_PARAGRAPH_\nAnna Vissi s-a n\xc4\x83scut la 20 decembrie 1957 \xc3\xaen Pyla, Larnaca, Cipru, fiind a doua din cele trei fiice ale lui Nestora, patron al unui magazin \xc8\x99i Sofia, casnic\xc4\x83. A \xc3\xaenceput s\xc4\x83 c\xc3\xa2nte de la o v\xc3\xa2rst\xc4\x83 fraged\xc4\x83 iar studiile muzicale le-a \xc3\xaenceput de la v\xc3\xa2rsta de \xc8\x99ase ani, la conservatorul local. \xc3\x8en aceast\xc4\x83 perioad\xc4\x83 sus\xc8\x9bine mai multe concerte al\xc4\x83turi de sora sa, Lia,care o acompania la pian, forma\xc8\x9bia fiind cunoscut\xc4\x83 sub numele de Surorile Vissi. La 12 ani c\xc3\xa2\xc8\x99tig\xc4\x83 primul s\xc4\x83u loc 1 la un concurs al tinerelor talente. Doi ani mai t\xc3\xa2rziu, Anna devine principala c\xc3\xa2nt\xc4\x83rea\xc8\x9b\xc4\x83 la Ayia Tilliria, care a reprezentat, de asemenea, \xc8\x99i prima sa apari\xc8\x9bie televizat\xc4\x83._NEWLINE_\xc3\x8en 1973, familia sa se stabile\xc8\x99te la Atena, Grecia, unde ea va reu\xc8\x99i s\xc4\x83 continue studiile muzicale la Conservatorul Na\xc8\x9bional. Va ap\xc4\x83rea al\xc4\x83turi de alte nume importante ale muzicii grece\xc8\x99ti precum George Dalaras, Haris Alexiou sau Vasilis Papakonstantinou \xc3\xaen reprezenta\xc8\x9bii din celebre cluburi de noapte din cartierul istoric atenian Plaka, timp \xc3\xaen care Anna va studia \xc8\x99i dreptul la Universitatea din Atena. Prima sa colaborare important\xc4\x83, pe l\xc3\xa2ng\xc4\x83 cea cu George Dalaras, a fost cea cu compozitorul Stavros Koujioumtzis. Koujioumtzis a compus dou\xc4\x83 c\xc3\xa2ntece pentru Vissi, S\' Agapo (\xe2\x80\x9eTe iubesc\xe2\x80\x9d) \xc8\x99i Sta Hronia Tis Ipomonis (\xe2\x80\x9e\xc3\x8en anii \xc3\xaeng\xc4\x83duin\xc8\x9bei\xe2\x80\x9d). A mai colaborat cu al\xc8\x9bi compozitori greci importan\xc8\x9bi precum Mikis Theodorakis (1974/1975), Georgios Hadjinassios (1974), Doros Giorgiadis (1974), Nikos Karvelas (care avea s\xc4\x83 devin\xc4\x83 so\xc8\x9bul s\xc4\x83u \xc3\xaen 1975) \xc8\x99i Mihalis Terzis (1976).\n_START_SECTION_\nSf\xc3\xa2r\xc8\x99itul anilor \'70: \xc3\xaenceputurile carierei\n_START_PARAGRAPH_\n\xc3\x8en 1977 Anna demareaz\xc4\x83 un turneu al\xc4\x83turi de George Dalaras \xc8\x99i Haris Alexiou \xc3\xaentr-o serie de concerte din care cel mai notabil este cel de la Rainbow, Londra, din iunie. \xc3\x8en acela\xc8\x99i an, ea va c\xc3\xa2\xc8\x99tiga premiul pentru cea mai bun\xc4\x83 c\xc3\xa2nt\xc4\x83rea\xc8\x9b\xc4\x83 \xc8\x99i cel mai bun c\xc3\xa2ntec (As Kanoume Apopse Mian Arhi) ale anului la Festivalul Anual de C\xc3\xa2ntec din Salonic (Palais des Sports), iar \xc3\xaen 1978 a fost propus\xc4\x83 de ERT (Televiziunea Na\xc8\x9bional\xc4\x83 din Grecia) s\xc4\x83 reprezinte grecia la cea de-a 23-a edi\xc8\x9bie a Concursului Muzical Eurovision. Au existat dou\xc4\x83 piese \xc3\xaentre care s\xc4\x83 se fac\xc4\x83 selec\xc8\x9bia - Poso S\'Agapo \xc8\x99i O Kyrios Nobel - dar, \xc3\xaen final, din cauza controverselor dintre cei doi compozitori ai c\xc3\xa2ntecelor, participarea sa a fost descalificat\xc4\x83 locul pentru Eurovision fiind atribuit Taniei Tsanaklidou.\n_START_SECTION_\n1980\xe2\x80\x931982: Concursul Muzical Eurovision\n_START_PARAGRAPH_\n\xc3\x8en 1980, Vissi a participat la cea de-a 25-a edi\xc8\x9bie a concursului Eurovision reprezent\xc3\xa2nd Grecia cu piesa \xe2\x80\x9eAutostop\xe2\x80\x9d \xc8\x99i clas\xc3\xa2ndu-se pe locul 13 cu 30 de puncte. \xc3\x8en acela\xc8\x99i ani \xc8\x99i-a lansat al treilea album de studio Nai (\xe2\x80\x9eDa\xe2\x80\x9d) primind un disc de aur pentru cele 50.000 de copii v\xc3\xa2ndute. Doi ani mai t\xc3\xa2rziu, ea va reprezenta Ciprul la cea de-a 27-a edi\xc8\x9bie Eurovision cu un c\xc3\xa2ntec pe care l-a compus chiar ea - \xe2\x80\x9eMono I Agapi\xe2\x80\x9d (\xe2\x80\x9eDoar dragostea\xe2\x80\x9d) - care s-a clasat pe locul 5 cu 85 de puncte, cea mai bun\xc4\x83 pozi\xc8\x9bie ocupat\xc4\x83 de Cipru vreodat\xc4\x83, performan\xc8\x9b\xc4\x83 egalat\xc4\x83 ulterior \xc3\xaen 1997 c\xc3\xa2nd a fost reprezentat de Hara & Andreas Constantinou \xc8\x99i \xc3\xaen 2004, reprezentant de Lisa Andreas. C\xc3\xa2ntecele nu au fost lansate pe niciun album sau single p\xc3\xa2n\xc4\x83 \xc3\xaen 2006 c\xc3\xa2nd ambele au ap\xc4\x83rut pe un CD single lansat de Anna \xc3\xaen timpul celei de-a treia sa prezen\xc8\x9be la Eurovision. Totu\xc8\x99i, \xe2\x80\x9eMono I Agapi\xe2\x80\x9d a fost lansat ca un single de vinil de 18\xc2\xa0cm \xc3\xaen 1982 de CBS cu o versiune \xc3\xaen limba englez\xc4\x83 intitulat\xc4\x83 \xe2\x80\x9eI\'m Gonna Be A Fool for You\xe2\x80\x9d pentru fa\xc8\x9ba B.\n_START_SECTION_\n1983\xe2\x80\x931990: colaborarea \xc8\x99i mariajul cu Nikos Karvelas\n_START_PARAGRAPH_\n\xc3\x8en anul 1983, Anna Vissi se c\xc4\x83s\xc4\x83tore\xc8\x99te cu Nikos Karvelas, compozitor al\xc4\x83turi de care ea colabora \xc3\xaenc\xc4\x83 din 1975. Dup\xc4\x83 c\xc4\x83s\xc4\x83torie, colaborarea a fost mai apropiat\xc4\x83 iar toate lans\xc4\x83rile sale, \xc3\xaencep\xc3\xa2nd cu anul 1975, care au fost recompensate cu aur sau platin\xc4\x83 au inclus c\xc3\xa2ntece compuse de Karvelas. \xc3\x8en 1986, ea a participat la finala cipriot\xc4\x83 a Concursului Na\xc8\x9bional de calificare pentru Eurovision, ocup\xc3\xa2nd locul doi cu melodia \xe2\x80\x9eThelo Na Gino Star", c\xc3\xa2ntec ce nu a fost lansat nici \xc3\xaen prezent (2010)._NEWLINE_\xc3\x8en 1985, Vissi lanseaz\xc4\x83 albumul Kati Simveni (\xe2\x80\x9eSe \xc3\xaent\xc3\xa2mpl\xc4\x83 ceva\xe2\x80\x9d) care includea unul dintre cele mai faimoase c\xc3\xa2ntece ale sale - Dodeka [\xe2\x80\x9eDou\xc4\x83sprezece (ora)\xe2\x80\x9d] - iar \xc3\xaen 1986 albumul I Epomeni Kinisi (\xe2\x80\x9eUrm\xc4\x83toarea mi\xc8\x99care\xe2\x80\x9d), urmat de Empnefsi! (\xe2\x80\x9eInspira\xc8\x9bie\xe2\x80\x9d) \xc8\x99i Tora (\xe2\x80\x9eAcum\xe2\x80\x9d) \xc3\xaen 1988._NEWLINE_\xc3\x8en 1988 ea \xc3\xae\xc8\x99i face debutul \xc8\x99i ca produc\xc4\x83tor de radio la postul ANT1. Emisiunea era intitulat\xc4\x83 dup\xc4\x83 unul din c\xc3\xa2ntecele sale, (\xe2\x80\x9eTa Koritsia Einai Atakta\xe2\x80\x9d - \xe2\x80\x9eFetele sunt neascult\xc4\x83toare\xe2\x80\x9d) \xc8\x99i era difuzat\xc4\x83 \xc3\xaen fiecare week-end. \xc3\x8en acela\xc8\x99i an, Vissi particip\xc4\x83 la finala greac\xc4\x83 de calificare pentru Eurovision cu piesa \xe2\x80\x9eKleo\xe2\x80\x9d (\xe2\x80\x9ePl\xc3\xa2ng\xe2\x80\x9d), clas\xc3\xa2ndu-se pe locul trei._NEWLINE_\xc3\x8en 1989, lanseaz\xc4\x83 cu un succes notabil albumul de studio Fotia (Foc) fiind primul album care avea influen\xc8\x9be muzicale vestice. Melodia central\xc4\x83 \xe2\x80\x9ePseftika\xe2\x80\x9d (\xe2\x80\x9eFals\xe2\x80\x9d) a devenit rapid un hit iar Vissi a concertat \xc3\xaen acela\xc8\x99i an la \xe2\x80\x9ePalatul Diogenis", cel mai mare club de noapte/sal\xc4\x83 de concerte atenian\xc4\x83 la acel moment.\n_START_SECTION_\n1990\xe2\x80\x931995: opera teatral\xc4\x83 \xc8\x99i de televiziune\n_START_PARAGRAPH_\nLa \xc3\xaenceputul anilor \'90, Anna a continuat s\xc4\x83 interpreteze \xc3\xaen Grecia cu Nikos Karvelas, sus\xc8\x9bin\xc3\xa2nd concerte la \xe2\x80\x9ePalatul Diogenis Palace\xe2\x80\x9d \xc8\x99i apoi la \xe2\x80\x9eRex". \xc3\x8en noiembrie 1991, Vissi \xc8\x99i Karvelas au demarat un proiect pentru o prim\xc4\x83 oper\xc4\x83 rock greceasc\xc4\x83, \xe2\x80\x9eDaimones\xe2\x80\x9d (\xe2\x80\x9eDemoni\xe2\x80\x9d), bazat\xc4\x83 pe un libret de Stavros Sideras \xc8\x99i pus \xc3\xaen scen\xc4\x83 la Teatrul Atticon din Atena timp de doi ani. Regizorul era Roger Williams iar Anna Vissi (Regina & Rozanne), Yannis Samsiaris (Daniel), Bessy Malfa (Witch & Loa) \xc8\x99i John Modinos (inchizitorul) erau actorii principali. \xe2\x80\x9eDaimones\xe2\x80\x9d a rulat \xc8\x99i la posturile de televiziune interna\xc8\x9bionale \xc8\x99i a atras aten\xc8\x9bia agen\xc8\x9bilor de pe Broadway. Un an mai t\xc3\xa2rziu, \xc3\xaen octombrie 1993, Vissi a jucat rolul principal al Afroditei din opera cu un singur act Ode to the Gods a lui Stavros Sideras, sus\xc8\x9binut\xc4\x83 o singur\xc4\x83 dat\xc4\x83 la Limassol, Cipru, \xc3\xaen timpul celebr\xc4\x83rii Zilelor Commonwealthului. Pre\xc8\x99edintele de atunci al Republicii Cipru, Glafkos Clerides, \xc8\x99i regina Elisabeta a II-a a Marii Britanii s-au num\xc4\x83rat printre auditori._NEWLINE_\xc3\x8en anii urm\xc4\x83tori, Karvelas \xc8\x99i Vissi au lansat albumele Lambo \xc3\xaen 1992, Emeis \xc3\xaen 1992, Live! \xc3\xaen 1993, Re! \xc3\xaen 1994 \xc8\x99i O! Kypros care con\xc8\x9binea c\xc3\xa2ntece tradi\xc8\x9bionale cipriote, \xc3\xaen 1995. \xc3\x8en 1994, a fost gazda unui spectacol s\xc4\x83pt\xc4\x83m\xc3\xa2nal al postului ANT1, intitulat Me Agapi, Anna, la un an dup\xc4\x83 ce sus\xc8\x9binuse un concert \xc3\xaen Cipru pentru sprijinirea ap\xc4\x83r\xc4\x83rii insulei.\n_START_SECTION_\n2000\xe2\x80\x932001: Everything I Am, Agapi Ipervoliki \xc8\x99i Kravgi\n_START_PARAGRAPH_\nDup\xc4\x83 o scurt\xc4\x83 pauz\xc4\x83 \xc3\xaen cariera muzical\xc4\x83, \xc3\xaen aprilie 2000 Vissi a sus\xc8\x9binut un concert la Royal Albert Hall din Londra, \xc3\xaen ceea ce a fost numit \xe2\x80\x9espectacolul mileniului\xe2\x80\x9d, c\xc3\xa2nt\xc3\xa2nd \xc3\xaen fa\xc8\x9ba audien\xc8\x9bei formate din fani din Marea Britanie \xc8\x99i reprezentan\xc8\x9bi de la Sony International \xc8\x99i manageri de marketing din Europa._NEWLINE_La 13 mai 2000, ea va interpreta \xc3\xaen calitate de invitat special \xc3\xaen Cipru, la cea de-a 49-a edi\xc8\x9bie a concursului Miss Univers desf\xc4\x83\xc8\x99urat la stadionul Eleftheria din Nicosia. Ea a c\xc3\xa2ntat pentru prima dat\xc4\x83 piesa \xe2\x80\x9eOn a Night Like This", melodie devenit\xc4\x83 celebr\xc4\x83 dup\xc4\x83 preluarea sa de c\xc4\x83tre superstarul australian Kylie Minogue \xc8\x99i inclus\xc4\x83 pe albumul Light Years._NEWLINE_C\xc3\xa2teva luni mai t\xc3\xa2rziu a fost lansat primul s\xc4\x83u single interna\xc8\x9bional numit Everything I Am, con\xc8\x9bin\xc3\xa2nd versiunea original\xc4\x83 \xc8\x99i alte trei versiuni remixate ale c\xc3\xa2ntecului (Almighty Mix, Eiffel 65 RMX, Groove Brothers Remix), precum \xc8\x99i piesa \xc3\xaen dubl\xc4\x83 variant\xc4\x83, greac\xc4\x83 \xc8\x99i englez\xc4\x83, \xe2\x80\x9eMoro Mou, No Tomorrow". Ea a filmat \xc8\x99i primul s\xc4\x83u videoclip al acestui single, regizat de Antti Jokinen (Solar Films, Finlanda), care a costat 80.000.000 de drahme (310.000 dollars)._NEWLINE_Separat de single-ul din englez\xc4\x83, Vissi a lansat \xc8\x99i un nou single \xc3\xaen greac\xc4\x83 - \xe2\x80\x9eAgapi Ipervoliki\xe2\x80\x9d - care con\xc8\x9binea \xc8\x99ase noi c\xc3\xa2ntece. A c\xc3\xa2\xc8\x99tigat trei discuri de platin\xc4\x83, \xc3\xaen final stabilind patru certific\xc4\x83ri cu platin\xc4\x83. \xc3\x8en scopul promov\xc4\x83rii acestuia, ea a ap\xc4\x83rut \xc3\xaentr-o serie de concerte la \xe2\x80\x9eAsteria\xe2\x80\x9d al\xc4\x83turi de Karvelas li de forma\xc8\x9bia ONE, av\xc3\xa2ndu-l pe Shaun Fernandez coregraf._NEWLINE_\xc3\x8en septembrie 2000, Anna a sus\xc8\x9binut un concert de caritate la stadionul GSP Stadium din Nicosia, \xc3\xaen fa\xc8\x9ba a 12.000 de oameni, al\xc4\x83turi de ONE \xc8\x99i un grup de dansatori de la Sony International. Ea a c\xc3\xa2ntat melodii de pe \xc3\xaentreg parcursul carierei sale de p\xc3\xa2n\xc4\x83 atunci (1973-2001). \xc3\x8en acela\xc8\x99i an lanseaz\xc4\x83 la nivel interna\xc8\x9bional albumul \xc3\xaen limba englez\xc4\x83 Everything I Am care, de\xc8\x99i reprezenta debutul unui ambi\xc8\x9bios efort de lansare a unei cariere interna\xc8\x9bionale, a e\xc8\x99uat s\xc4\x83 se claseze \xc3\xaen topurile din Statele Unite. Con\xc8\x9binea 12 piese purt\xc3\xa2nd semn\xc4\x83turile Russ Ballard, Mark Taylor, Graham Stack, Steve Torch, Paul Stanley, Tina Shafer, Julian Harris, Danielle Gerber \xc8\x99i Nikos Karvelas. Produc\xc4\x83torii albumului erau Brian Rawling, Ric Wake \xc8\x99i Peter Asher. \xc3\x8en Grecia, dup\xc4\x83 o s\xc4\x83pt\xc4\x83m\xc3\xa2n\xc4\x83, albumul atingea statutul de certificat cu aur (20.000 de copii +), \xc3\xaen vreme ce \xc3\xaen Australia, Africa de Sud, Spania, Italia, Fran\xc8\x9ba, Germania, Turcia, Finlanda, Norvegia \xc8\x99i \xc3\xaen Asia a \xc3\xaenceput promovarea sa  cu un succes relativ._NEWLINE_\xc3\x8en noiembrie 2000 era lansat Kravgi, un album dublu cu 24 de piese noi care includea \xc8\x99i un duet cu Katy Garbi. Atinge 3 certifica\xc8\x9bii de platin\xc4\x83 \xc3\xaentr-o singur\xc4\x83 lun\xc4\x83, stabilind un record \xc8\x99i ating\xc3\xa2nd apoi \xc8\x99apte discuri de platin\xc4\x83 ceea ce a f\xc4\x83cut din Kravgi unul dintre cele mai de succes albume din istoria Greciei. C\xc3\xa2teva luni mai t\xc3\xa2rziu, Anna apare al\xc4\x83turi de Garbi \xc8\x99i forma\xc8\x9bia masculin\xc4\x83 ONE \xc3\xaen reprezenta\xc8\x9bii la Fever \xc3\xaen timp ce accept\xc4\x83 invita\xc8\x9bia primarului Atenei de a concerta din nou \xc3\xaen Pia\xc8\x9ba Parlamentului, la celebr\xc4\x83rile din ajunul Anului Nou 2001._NEWLINE_Chiar \xc3\xaenainte de Pa\xc8\x99ti lanseaz\xc4\x83 un al doilea single de pe albumul s\xc4\x83u interna\xc8\x9bional, intitulat \xe2\x80\x9eStill in Love with You\xe2\x80\x9d cu remixuri (Radio Edit, Soda Club Radio Mix, Soda Club Mix, Soda Club TV Track) \xc8\x99i produc\xc8\x9bie de Brian Rawling. \xc3\x8en septembrie 2001, a sus\xc8\x9binut un concert \xc3\xaen Cipru, pe stadionul GSP, c\xc3\xa2nt\xc3\xa2nd \xc3\xaen prezen\xc8\x9ba a 18.000 de spectatori pentru mai bine de 3 ore. Cu doar o zi \xc3\xaenainte, Anna Vissi era premiat\xc4\x83 pentru cele \xc8\x99apte discuri de platin\xc4\x83 ob\xc8\x9binute cu albumul Kravgi.\n_START_SECTION_\n2002\xe2\x80\x932004: Mala, X \xc8\x99i Paraksenes Eikones\n_START_PARAGRAPH_\nLa \xc3\xaenceputul anului 2002, Vissi a ap\xc4\x83rut \xc3\xaen muzicalul Mala - I Mousiki Tou Anemou, scris de Karvelas, bazat pe povestea de dragoste real\xc4\x83 din timpul celui de-al Doilea R\xc4\x83zboi Mondial de la Auschwitz, dintre Mala Zimetbaum \xc8\x99i Edward Gali\xc3\xb1ski. Piesa, care s-a desf\xc4\x83\xc8\x99urat la Palace Theatre din Atena (19 ianuarie 2002), a purtat semn\xc4\x83tura regizoral\xc4\x83 a lui Yannis Kakleas \xc8\x99i a fost acompaniat\xc4\x83 de orchestra simfonic\xc4\x83 alc\xc4\x83tuit\xc4\x83 din 40 de muzicieni \xc8\x99i dirijat\xc4\x83 de Yorgos Niarhos, iar \xc3\xaen pies\xc4\x83 au jucat al\xc4\x83turi de Anna \xc3\xaenc\xc4\x83 60 de actori printre care Leonidas Kakouris, Aias Manthopoulos, Katerina Dadaskalou, Elena Tirea, Stavros Giagoulis, Mihalis Anthis, Zoi Nalpandi, Elpia Braoudaki, Panos Metaxopoulos, Stelios Nikolaidis, Niki Palikaraki, Eleni Georgy \xc8\x99i Alberto Eskenazi. Spectacolul, primit apreciativ de majoritatea criticilor, a fost difuzat de postul de televiziune Mega Channel un an mai t\xc3\xa2rziu. Coloana sonor\xc4\x83 a fost inclus\xc4\x83 pe un album care a fost listat ulterior._NEWLINE_C\xc4\x83tre finalul anului 2002, Vissi lanseaz\xc4\x83 albumul X, produs de George De Angelis. La scurt timp, albumul ajunge num\xc4\x83rul 1 \xc3\xaen Grecia, modul \xc3\xaen care a reu\xc8\x99it aceast\xc4\x83 performan\xc8\x9b\xc4\x83 constituind tema unei edi\xc8\x9bii a emisiunii Music Room de la postul CNN. Albumul ajunge la fel de repede num\xc4\x83rul 1 \xc3\xaen diagramele IFPI \xc8\x99i este certificat de dou\xc4\x83 ori cu platin\xc4\x83. \xc3\x8en iarna dintre 2002-2003, Anna concerteaz\xc4\x83 la Fever Club din Atena, al\xc4\x83turi de Giannis Parios._NEWLINE_\xc3\x8en mai 2003, Vissi are reprezenta\xc8\x9bii \xc3\xaen colaborare cu Nikos Karvelas \xc8\x99i Irini Merkouri la Boom din Salonic iar la 15 iulie 2003, concerteaz\xc4\x83 la A Plaz Voulas/Apollonies Aktes al\xc4\x83turi de invitatul special Nikos Karvelas, urmat \xc3\xaen seprembrie de un concert \xc3\xaen Cipru, pe stadionul Tzirion din Limassol la celebrarea a 30 ani de carier\xc4\x83. \xc3\x8en acela\xc8\x99i an este premiat\xc4\x83 pentru contribu\xc8\x9biile sale la Organiza\xc8\x9bia Paralimpic\xc4\x83 Cipriot\xc4\x83, \xc3\xaen vreme ce o pia\xc8\x9b\xc4\x83 din Larnaca prime\xc8\x99te numele solistei. De asemenea, Anna este invitata pre\xc8\x99edintelui Ciprului la Palatul Preziden\xc8\x9bial din Nicosia._NEWLINE_La 5 decembrie 2003, Vissi lanseaz\xc4\x83 dublul album Paraksenes Eikones care este recompensat cu un dublu disc de platin\xc4\x83 \xc3\xaen \xc8\x99ase luni. Acesta era primul album de la cel din 1981, intitulat Anna Vissi, care includea c\xc3\xa2ntece scrise de al\xc8\x9bi compozitori \xc3\xaen afar\xc4\x83 de Nikos Karvelas, album care a lansat de asemenea multe hituri. Pentru promovarea sa, interpreta a ap\xc4\x83rut la \xe2\x80\x9eDiogenis Studio\xe2\x80\x9d \xc3\xaen sezonul de iarn\xc4\x83 2003-2004, al\xc4\x83turi de Konstandinos Christoforou, Nino \xc8\x99i Hi-5._NEWLINE_Albumul con\xc8\x9binea piesa \xe2\x80\x9eEisai\xe2\x80\x9d a c\xc4\x83rei variant\xc4\x83 ulterioar\xc4\x83 \xc3\xaen limba englez\xc4\x83, \xe2\x80\x9eCall Me", avea s\xc4\x83 se bucure de un succes deosebit \xc3\xaen Statele Unite. Piesa \xe2\x80\x9eTreno\xe2\x80\x9d a cucerit premiul pentru cel mai bun videoclip \xc8\x99i C\xc3\xa2ntecul Anului \xc3\xaen Grecia la Arion Awards \xc8\x99i a ocupat timp de 13 s\xc4\x83pt\xc4\x83m\xc3\xa2ni locul 1 \xc3\xaen topuri, a fost aleas\xc4\x83 C\xc3\xa2ntecul Anului \xc3\xaen 2003 \xc8\x99i 2004 \xc3\xaen Cipru \xc8\x99i melodia deceniului de ascult\xc4\x83torii celui mai mare post radio din Cipru, Super FM.\n_START_SECTION_\n2004\xe2\x80\x932005: \xe2\x80\x9eCall Me\xe2\x80\x9d \xc8\x99i Nylon\n_START_PARAGRAPH_\nLa 31 martie 2004, Vissi a concertat \xc3\xaen Pia\xc8\x9ba Libert\xc4\x83\xc8\x9bii din Nicosia, parte a celebr\xc4\x83rilor ocazionate de integrarea Ciprului \xc3\xaen Uniunea European\xc4\x83, dup\xc4\x83 o invita\xc8\x9bie din partea Republicii Cipru. \xc3\x8en mai 2004, demareaz\xc4\x83 un mic turneu \xc3\xaen Anglia \xc8\x99i U.S.A, al\xc4\x83turi de Lambis Livieratos (cu care mai colaborase la \xc3\xaenceputul anilor \'90), \xc3\xaen vreme ce \xc3\xaen luna iulie albumul Paraksenes Eikones era relansat cu un CD single bonus intitulat Remixes 2004 care a fost certificat cu aur. La 29 august 2004, Vissi interpreteaz\xc4\x83 la ceremonia de \xc3\xaenchidere a celei de-a XXVIII-a Olimpiade de Var\xc4\x83, desf\xc4\x83\xc8\x99urat\xc4\x83 la Atena. La concertul din Cipru din 3 septembrie, de pe stadionul GSP din Nicosia, Anna interpreteaz\xc4\x83 pentru prima dat\xc4\x83 c\xc3\xa2ntecul \xe2\x80\x9eCall Me", varianta \xc3\xaen limba englez\xc4\x83 a piesei \xe2\x80\x9eEisai\xe2\x80\x9d c\xc3\xa2ntat\xc4\x83 de solist\xc4\x83 la Jocurile Olimpice._NEWLINE_La 20 decembrie 2004, Vissi lanseaz\xc4\x83 un album live \xc8\x99i un DVD care ating statutul de certificat cu platin\xc4\x83 \xc3\xaen prima s\xc4\x83pt\xc4\x83m\xc3\xa2n\xc4\x83 de la lansare. Dup\xc4\x83 acest concert, ea se mut\xc4\x83 \xc3\xaen Statele Unite pentru a preg\xc4\x83ti \xc8\x99i promova piesa \xe2\x80\x9eCall Me". Sony BMG, compania produc\xc4\x83toare al\xc4\x83turi de care Anna colaborase cu succes, nu a prezentat interes pentru pies\xc4\x83 neav\xc3\xa2nd \xc3\xaencredere \xc3\xaen poten\xc8\x9bialul acesteia, dar Vissi a dus produsul la Moda Records, o companie mic\xc4\x83 din New York iar melodia ajunge num\xc4\x83rul 1 \xc3\xaen U.S. Billboard Hot Dance Club Play Chart \xc8\x99i num\xc4\x83rul 2 \xc3\xaen Billboard Hot Dance Airplay chart. Anna a concertat apoi la Copacabana din New York pentru KTU PartyGras iar pe timpul iernii p\xc3\xa2n\xc4\x83 \xc3\xaen vara lui 2005 \xc3\xaentr-o serie de cluburi \xc3\xaentr-un mini-turneu de promovare a piesei \xe2\x80\x9eCall Me", printre aceste num\xc4\x83r\xc3\xa2ndu-se Central, Mirage, DNA, The Sound Garden \xc8\x99i Studio 9._NEWLINE_\xc3\x8en iulie 2005, Vissi se \xc3\xaentoarce \xc3\xaen Grecia \xc8\x99i lanseaz\xc4\x83 \xe2\x80\x9eCall Me\xe2\x80\x9d pe un CD single produs de Sony BMG, \xc3\xaempreun\xc4\x83 cu o nou\xc4\x83 pies\xc4\x83 \xc3\xaen limba englez\xc4\x83 cu numele Lie. Melodia ajunge num\xc4\x83rul 1 \xc3\xaen IFPI singles charts \xc8\x99i este certificat\xc4\x83 cu aur. \xc3\x8en aceea\xc8\x99i lun\xc4\x83, Anna a vizitat studiourile pentru \xc3\xaenregistrarea unui nou album \xc3\xaen limba greac\xc4\x83. \xc3\x8en august 2005, Anna urc\xc4\x83 pe scena Coca-Cola Sound-Wave, spectacol desf\xc4\x83\xc8\x99urat la Mykonos unde va c\xc3\xa2nta noua pies\xc4\x83 \xe2\x80\x9eLie\xe2\x80\x9d \xc8\x99i unde \xc3\xae\xc8\x99i va surprinde fanii cu o prezen\xc8\x9b\xc4\x83 extravagan\xc8\x9b\xc4\x83. Reprezenta\xc8\x9bia aceasta a fost considerat\xc4\x83 de mul\xc8\x9bi drept o revenire a Annei pe scena muzical\xc4\x83 greceasc\xc4\x83 dup\xc4\x83 o absen\xc8\x9b\xc4\x83 de mai bine de un an._NEWLINE_La 27 septembrie 2005, Vissi lanseaz\xc4\x83 un nou album \xc3\xaen limba greac\xc4\x83 intitulat Nylon care devine certificat cu platin\xc4\x83 \xc3\xaen 24 de ore \xc8\x99i num\xc4\x83rul 1 \xc3\xaen IFPI Greek Top 50 albums chart. La scurt timp, \xc3\xaen octombrie 2005, albumul este lansat ca un dual disc, primul lansat vreodat\xc4\x83 \xc3\xaen Grecia. Acesta includea imagini speciale cu Anna \xc8\x99i Nikos Karvelas \xc3\xaen studiouri precum \xc8\x99i un duet cu liderul vocal al grupului Goin\' Through, piesa Erota i Polemo (Dragoste sau r\xc4\x83zboi). Albumul a fost diferit de celelalte albume lansate de Vissi anterior, cu mai multe influen\xc8\x9be rock precum \xc8\x99i o combina\xc8\x99ie de alte genuri rock, dance, balad\xc4\x83 \xc8\x99i hip-hop. La 24 noiembrie 2005, Vissi desf\xc4\x83\xc8\x99oar\xc4\x83 reprezenta\xc8\x9bii la Club Votanikos din Atena, al\xc4\x83turi de Goin\' Through, Dimitris Korgialas, Evridiki \xc8\x99i Despina Olympiou p\xc3\xa2n\xc4\x83 \xc3\xaen martie 2006.\n_START_SECTION_\n2006\xe2\x80\x932007: Concursul Muzical Eurovision \xc8\x99i turneul mondial\n_START_PARAGRAPH_\nOperatorul na\xc8\x9bional grec de televiziune ERT a ales-o pe Anna Vissi pentru a reprezenta Grecia la Eurovision 2006. Vissi a prezentat patru piese la selec\xc8\x9bia din 14 martie 2006 de la Votanikos Club. Telespectatorii din Grecia au votat prin SMS \xc3\xaen combina\xc8\x9bie cu voturile unui juriu pentru piesa dorit\xc4\x83 a reprezenta \xc8\x9bara la Eurovision. Dou\xc4\x83 dintre piesele concurente erau compuse de Nikos Karvelas, \xe2\x80\x9eEverything\xe2\x80\x9d \xc8\x99i \xe2\x80\x9eWho Cares about Love", la prima pies\xc4\x83 Anna fiind autoarea versurilor. A treia pies\xc4\x83, \xe2\x80\x9eA Beautiful Night", era scris\xc4\x83 de grupul Pegasos iar ultima, \xe2\x80\x9eWelcome to the Party", opera compozitorului Dimitris Kontopoulos. \xe2\x80\x9eEverything\xe2\x80\x9d a fost selec\xc8\x9bionat cu o propor\xc8\x9bie de 47,79% din voturi. La o zi dup\xc4\x83 final\xc4\x83, Vissi a filmat \xc8\x99i videoclipul piesei. Casa de discuri Minos EMI, al\xc4\x83turi de care colaborase Vissi anterior, lanseaz\xc4\x83 la scurt timp un CD single cu cele dou\xc4\x83 piese cu care Vissi intrase in concursurile Eurovision precedente, \xe2\x80\x9eAutostop\xe2\x80\x9d \xc8\x99i \xe2\x80\x9eMono I Agapi"._NEWLINE_Dup\xc4\x83 finalizarea film\xc4\x83rilor la videoclip, Anna Vissi a demarat un turneu promo\xc8\x9bional de-a lungul Europei la 12 aprilie 2006 \xc3\xaencep\xc3\xa2nd cu Rusia. De asemenea a vizitat Malta, Cipru, Albania, Serbia \xc8\x99i Muntenegru, Rom\xc3\xa2nia, Spania, Olanda, Suedia, Bosnia \xc8\x99i Her\xc8\x9begovina, Belgia, \xc3\xaencheind turneul la 10 mai \xc3\xaen Israel._NEWLINE_La 19 aprilie 2006, ea lanseaz\xc4\x83 un single al piesei care includea versiunea original\xc4\x83 precum \xc8\x99i un remix semnat DJ Valentino \xc8\x99i Christodoulos Siganos. Anna a relansat apoi albumul Nylon sub forma Nylon: Euro-Edition, care includea toate piesele primului album precum \xc8\x99i piesa de la Eurovision \xc3\xaen variantele original\xc4\x83, remixat\xc4\x83 \xc8\x99i versiunea karaoke. \xe2\x80\x9eEuro Edition\xe2\x80\x9d mai con\xc8\x9binea \xc8\x99i celelalte trei piese prezentate la preselec\xc8\x9bia pentru concurs: \xe2\x80\x9eBeautiful Night", \xe2\x80\x9eWho Cares About Love\xe2\x80\x9d \xc8\x99i \xe2\x80\x9eWelcome to the Party", care au intrat \xc3\xaen playlist-ul postului de radio prin satelit \xe2\x80\x9eSirius Beat"._NEWLINE_Anna a interpretat piesa Greciei la Eurovision intr\xc3\xa2nd a 16-a \xc3\xaen concurs, \xc3\xaen acea sear\xc4\x83, \xc8\x99i a ap\xc4\x83rut singur\xc4\x83 pe scen\xc4\x83, purt\xc3\xa2nd o vestimenta\xc8\x9bie semnat\xc4\x83 Jean-Paul Gaultier. De\xc8\x99i era printre favorite, piesa Greciei s-a clasat \xc3\xaen final pe locul 9 acumul\xc3\xa2nd 128 de puncte, fiind una din cele dou\xc4\x83 \xc8\x9b\xc4\x83ri precalificate care s-au clasat \xc3\xaen top 10 (cealalt\xc4\x83 fiind Romania). Eurovision 2006 a fost c\xc3\xa2\xc8\x99tigat de Finlanda, reprezentat\xc4\x83 de forma\xc8\x9bia rock Lordi cu piesa \xe2\x80\x9eHard Rock Hallelujah"._NEWLINE_Dup\xc4\x83 Eurovision, \xe2\x80\x9eEverything\xe2\x80\x9d a fost lansat \xc8\x99i \xc3\xaen Finlanda la 24 mai 2006 de Sony BMG Finlanda, dupa ce fusese lansat anterior \xc8\x99i \xc3\xaen Suedia \xc8\x99i atinsese locul 24 \xc3\xaen topuri. Acesta era o preluare diferit\xc4\x83 de original. O nou\xc4\x83 versiune a dicului dual Nylon a fost relansat con\xc8\x9bin\xc3\xa2nd piesa de la Eurovision iar Anna concerteaz\xc4\x83 la Royal Albert Hall din Londra la 27 mai 2006 urmat de un concert la 8 septembrie pe staionul GSP din Nicosia, marc\xc3\xa2nd \xc3\xaenceputul unui mini-turneu \xc3\xaen Grecia denumit \xe2\x80\x9eThe Best of Anna Vissi 2006. \xc3\x8en toamna lui 2006, mini-turneul grecesc a fost continuat cu o serie de concerte cu casa \xc3\xaenchis\xc4\x83 \xc3\xaen Cipru, al\xc4\x83turi de forma\xc8\x9bia Goin\' Through._NEWLINE_La \xc3\xaenceputul lui 2007, Vissi se mut\xc4\x83 la Los Angeles, SUA, pentru a lucra la un album \xc3\xaen limba englez\xc4\x83, timp \xc3\xaen care, \xc3\xaen februarie, o \xc3\xaenso\xc8\x9be\xc8\x99te pe prietena sa Patricia Field la decernarea Premiilor Oscar din Los Angeles, California._NEWLINE_Vissi mai desf\xc4\x83\xc8\x99oar\xc4\x83 un turneu mondial \xc3\xaen ianuarie 2007. Ea c\xc4\x83l\xc4\x83tore\xc8\x99te \xc3\xaen Australia al\xc4\x83turi de Konstantinos Christoforou \xc8\x99i sus\xc8\x9bine trei concerte la Melbourne \xc8\x99i Sydney, iar de la 10 aprilie p\xc3\xa2n\xc4\x83 la 1 mai 2007 concerteaz\xc4\x83 \xc3\xaen America de Nord. \xc3\x8empreun\xc4\x83 cu Takis Zaharatos, Anna are reprezenta\xc8\x9bii \xc3\xaen Chicago, New York, Atlantic City, Connecticut (Foxwoods), Los Angeles, Montreal \xc8\x99i Toronto. Vissi continu\xc4\x83 turneul mondial \xc3\xaen octombrie cu un mini-turneu european. Seria de concerte s-a desf\xc4\x83\xc8\x99urat la Amsterdam \xc8\x99i Bruxelles \xc3\xaen vreme ce concertul s\xc4\x83u de la Paris a fost anulat f\xc4\x83r\xc4\x83 vreo explica\xc8\x9bie._NEWLINE_\xc3\x8en septembrie 2007, Sony BMG lanseaz\xc4\x83 o compila\xc8\x9bie denumit\xc4\x83 The Essential Anna Vissi \xc3\xaen pie\xc8\x9be selectate special. Albumul con\xc8\x9binea 17 piese \xc8\x99i includea unele din cele mai mari hituri ale Annei precum \xc8\x99i piesa \xc3\xaen limba englez\xc4\x83 \xe2\x80\x9eIs it Safe?\xe2\x80\x9d care ap\xc4\x83ruse pe pia\xc8\x9b\xc4\x83 dar neoficial._NEWLINE_O lun\xc4\x83 mai t\xc3\xa2rziu, \xc8\x9bine un concert special de caritate la Londra pentru Oinoussian Benevolent Fund. Acesta s-a desf\xc4\x83\xc8\x99urat la Royal Opera House din Covent Garden al\xc4\x83turi de London Philharmonic Orchestra \xc8\x99i a str\xc3\xa2ns 250.000 de lire sterline, sum\xc4\x83 calculat\xc4\x83 f\xc4\x83r\xc4\x83 a include pre\xc8\x9bul biletelor care era de 200 de lire per bucat\xc4\x83.\n_START_SECTION_\n2008\xe2\x80\x932009: Apagorevmeno\n_START_PARAGRAPH_\nDe Anul Nou, Vissi a interpretat \xc3\xaen cadrul unui mare concert desf\xc4\x83\xc8\x99urat \xc3\xaen ora\xc8\x99ul s\xc4\x83u natal Larnaca din Cipru. Vissi a petrecut o mare parte din 2007 \xc8\x99i 2008 \xc3\xaenregistr\xc3\xa2nd un nou album \xc3\xaen limba englez\xc4\x83. \xc3\x8entr-un interviu cu fanii, Vissi a vorbit despre album descriindu-l ca \xe2\x80\x9eun album rock cu melodii incredibil de frumoase, la care au lucrat unii dintre cei mai importan\xc8\x9bi oameni din industria muzical\xc4\x83 din Statele Unite. Un album care poate fi realizat doar \xc3\xaen SUA \xc8\x99i care reprezint\xc4\x83 ceea ce sunt; cred c\xc4\x83 acest album va fi un mare plus la cariera mea de p\xc3\xa2n\xc4\x83 acum". S-a dezv\xc4\x83luit faptul c\xc4\x83 acest album urma s\xc4\x83 fie lansat \xc3\xaen prima jum\xc4\x83tate a anului 2009._NEWLINE_\xc3\x8en februarie 2008, Vissi semneaz\xc4\x83 cu Maple Jam Music Group pentru managementul lans\xc4\x83rilor albumelor \xc3\xaen limbile englez\xc4\x83 \xc8\x99i greac\xc4\x83. \xc3\x8en aprilie, MAD TV g\xc4\x83zduia o competi\xc8\x9bie \xc3\xaen cadrul emisiunii \xe2\x80\x9eGreek Week\xe2\x80\x9d \xc3\xaen care vizitatorii site-ului web puteau vota primele lor 10 videoclipuri favorite din muzica greceasc\xc4\x83, c\xc3\xa2\xc8\x99tig\xc4\x83torii urm\xc3\xa2nd a fi prezenta\xc8\x9bi \xc3\xaentr-o emisiune special\xc4\x83 \xe2\x80\x9eGreek Top 30 Countdown\xe2\x80\x9d la 20 aprilie. Vissi a fost cel mai des nominalizat\xc4\x83 (cu 13 videoclipuri) \xc8\x99i a ocupat prima pozi\xc8\x9bie cu \xe2\x80\x9eTreno\xe2\x80\x9d \xc3\xaen timp ce \xe2\x80\x9eAgapi Ipervoliki\xe2\x80\x9d a venit pe pozi\xc8\x9bia a patra \xc3\xaen topul celor 30 de videoclipuri._NEWLINE_La 28 iunie 2008, Vissi prezint\xc4\x83 c\xc3\xa2ntecul \xe2\x80\x9eDiri Dakta\xe2\x80\x9d care fusese postat ini\xc8\x9bial prin intermediul paginii sale oficiale MySpace; c\xc3\xa2ntecul nu a ap\xc4\x83rut pe noul s\xc4\x83u album. Mai t\xc3\xa2rziu, la 4 octombrie, Vissi va interpreta la o gal\xc4\x83 de caritate de la Grosvenor House Hotel din Londra. O pies\xc4\x83 bonus din albumul \xc3\xaen limba greac\xc4\x83 era lansat la 29 octombrie 2008, al\xc4\x83turi de videoclipul piesei filmat la 22 octombrie la Mall Atena. C\xc3\xa2ntecul, intitulat \xe2\x80\x9eTo Parelthon Mou\xe2\x80\x9d (\xe2\x80\x9eTrecutul meu\xe2\x80\x9d), este prezent \xc8\x99i pe coloana sonor\xc4\x83 a filmului grecesc Bank Bang lansat in decembrie acela\xc8\x99i an. Av\xc3\xa2nd compania Cosmote drept sponsor al albumului, trei piese ale acestuia au fost lansate la 26 noiembrie exclusiv \xc3\xaen magazinele online ale sponsorului._NEWLINE_Albumul Apagorevmeno a fost lansat la 9 decembrie 2008, \xc8\x99i includea c\xc3\xa2ntece de Patrick Leonard, Adam Cohen, Kara DioGuardi, Glen Ballard, Dan Wilson, Yannis Kefonedes \xc8\x99i Vissi \xc3\xaens\xc4\x83\xc8\x99i. Produc\xc8\x9bia albumului purta semn\xc4\x83turile Annei, Greg Ladanyi, Patrick Leonard, CJ Vanston \xc8\x99i Yannis Kefonedes. Era primul album din 1983 care nu includea nicio piesa compus\xc4\x83 sau la care s\xc4\x83 fi colaborat Nikos Karvelas. Motivul pe care interpreta l-a oferit \xc3\xaentr-un interviu acordat revistei Down Town Magazine a fost c\xc4\x83 cei doi s-au plictisit de colaborarea \xc3\xaendelungat\xc4\x83 dat c\xc4\x83 asta nu exclude viitoarele colabor\xc4\x83ri. Albumul a fost certificat cu aur \xc3\xaen prima s\xc4\x83pt\xc4\x83m\xc3\xa2n\xc4\x83 de la lansare \xc8\x99i a ajuns num\xc4\x83rul unu \xc3\xaen a doua s\xc4\x83pt\xc4\x83m\xc3\xa2n\xc4\x83, stabilind \xc3\xaen final o dubl\xc4\x83 certificare cu platin\xc4\x83 \xc3\xaen Grecia \xc8\x99i Cipru. \xc3\x8en august 2009, Apagorevmeno devine primul album care avea patru piese \xc3\xaentre primele 10 \xc3\xaen diagramele pentru piesele grece\xc8\x99ti desc\xc4\x83rcate, conform Billboard, de la lansarea acestui grafic._NEWLINE_La 24 februarie 2009, Vissi \xc3\xae\xc8\x99i re\xc3\xaennoie\xc8\x99te contractul cu Sony Music Grecia._NEWLINE_Anna Vissi planificase ini\xc8\x9bial apari\xc8\x9bii la Athinon Arena \xc3\xaencep\xc3\xa2nd cu luna februarie 2009 \xc3\xaen scopul promov\xc4\x83rii noului album  dar decide s\xc4\x83 sus\xc8\x9bin\xc4\x83 \xc3\xaen schimb un concert uria\xc8\x99 la Atena pe timpul verii urmat \xc8\x99i de un turneu de-a lungul Greciei, turneu \xc3\xaenceput \xc3\xaen iulie iar biletele fiind v\xc3\xa2ndute complet pentru toate apari\xc8\x9biile din Grecia. Turneul s-a \xc3\xaencheiat la 25 septembrie 2009 cu un concert pe stadionul GSP din Nicosia, Cipru, \xc8\x99i a fost un succes total, publicul grec bucur\xc3\xa2ndu-se din nou de apari\xc8\x9bia Annei pe scenele din Grecia dup\xc4\x83 o absen\xc8\x9b\xc4\x83 de patru ani._NEWLINE_La 16 noiembrie 2009, Apagorevmeno a fost relansat sub denumirea Apagorevmeno+ \xc8\x99i con\xc8\x9bin\xc3\xa2nd 3 noi piese \xc8\x99i dou\xc4\x83 remixuri \xc3\xaentr-un ambalaj special, ecologic._NEWLINE_Vissi a interpretat totu\xc8\x99i pe Athinon Arena la 6 noiembrie. Al\xc4\x83turi de a au ap\xc4\x83rut pe scen\xc4\x83 arti\xc8\x99ti greci precum forma\xc8\x9bia Ble, Giorgos Sambanis, Mario, Vera Boufi, Elisavet Spanou, Mihalis Zeis \xc8\x99i DJ Dim Trik. Spectacolul a fost denumit \xe2\x80\x9eThe Fabulous Show\xe2\x80\x9d la fel ca cel mai recent single.\n_START_SECTION_\n2010-prezent: Agapi Einai Esi \xc8\x99i Sinentefxi\n_START_PARAGRAPH_\n\xc3\x8en ianuarie 2010, piesa \xe2\x80\x9eTreno\xe2\x80\x9d de pe albumul Paraksenes Eikones a fost votat \xe2\x80\x9eC\xc3\xa2ntecul deceniului\xe2\x80\x9d \xc3\xaen Cipru, de c\xc4\x83tre ascult\xc4\x83torii celui mai popular post de radio din \xc8\x9bar\xc4\x83, Super FM._NEWLINE_Vissi a \xc3\xaenregistrat un nou album \xc3\xaen limba englez\xc4\x83 \xc3\xaen Los Angeles, California, cu o tentativ\xc4\x83 de lansare a sa \xc3\xaen 2010. Printre compozitorii pieselor se num\xc4\x83r\xc4\x83 Dave Stewart, Glen Ballard, Patrick Leonard \xc8\x99i Brian Howes. Programat a fi lansat ini\xc8\x9bial \xc3\xaen a doua jum\xc4\x83tate a anului 2009, albumul a fost am\xc3\xa2nat pentru ca Vissi s\xc4\x83 \xc3\xae\xc8\x99i poat\xc4\x83 \xc3\xaendeplini angajamentele legate de \xe2\x80\x9eThe Fabulous Show"._NEWLINE_\xc3\x8en iulie 2010, Vissi a confirmat c\xc4\x83 filmeaz\xc4\x83 \xc3\xaen prezent (2010) un documentar al\xc4\x83turi de regizoarea Christine Crokos, care se va axa pe via\xc8\x9ba de zi cu zi a Annei. Documentarul va fi difuzat de Alpha TV la sf\xc3\xa2r\xc8\x99itul lui 2010, de\xc8\x99i nu s-a semnat un contract cu acest post de televiziune, \xc3\xaen vreme ce altele \xc8\x99i-au manifestat interesul de asemenea._NEWLINE_Anna Vissi urmeaz\xc4\x83 a lansa albumul \xc3\xaen limba greac\xc4\x83 \xc3\xaen a doua jum\xc4\x83tate a anului 2010. A confirmat ca a fost \xc3\xaenregistrat primul single, programat pentru septembrie. Conform site-ului de muzic\xc4\x83 Tralala.gr, noul produs va con\xc8\x9bine piese semnate de Nikos Karvelas, Giorgos Sabanis, Giannis Kifonidis, Giannis Hristodoulopoulos, Alex Papaconstantinou \xc8\x99i Dimitris Kontopoulos dar informa\xc8\x9bia nu a fost confirmat\xc4\x83 oficial._NEWLINE_Vissi a ap\xc4\x83rut al\xc4\x83turi de Sakis Rouvas pentru o serie de concerte care s-a desf\xc4\x83\xc8\x99urat la Athinon Arena \xc3\xaen sezonul de iarn\xc4\x83 2010-2011 ceea ce a reprezentat prima lor apari\xc8\x9bie \xc8\x99i colaborare dup\xc4\x83 cea din 1996 c\xc3\xa2nd au \xc3\xaenterpretat \xc3\xaempreun\xc4\x83 \xc3\xaen clubul Haos, \xc8\x99i totodat\xc4\x83 al doilea an consecutiv \xc3\xaen care Vissi concerteaz\xc4\x83 la Athinon Arena. Cei doi prev\xc4\x83d \xc8\x99i \xc3\xaenregistrarea unui duet care s\xc4\x83 fie lansat \xc3\xaen conjunc\xc8\x9bie cu reprezenta\xc8\x9biile live._NEWLINE_\xc3\x8en noiembrie 2013 Vissi a semnat cu casa de discuri Panik. Primul c\xc3\xa2ntec de pe urm\xc4\x83torul album \xe2\x80\x9eI Kathimerinotita Mas\xe2\x80\x9d (Rutina noastr\xc4\x83 de zi cu zi) a fost lansat la mijlocul lunii noiembrie a anului 2013 \xc8\x99i a devenit cel mai popular single pe iTunes \xc3\xaen prima zi de la lansare acest lucru ajut\xc3\xa2nd piesa s\xc4\x83 se claseze pe locul al doilea \xc3\xaen clasamentul grec I-Tune Charts. \xc3\x8en prima s\xc4\x83pt\xc4\x83m\xc3\xa2n\xc4\x83 de la lansare a fost cel mai difuzat c\xc3\xa2ntec la posturile grece\xc8\x99ti de radio. Pe 20 decembrie 2013, Vissi a c\xc3\xa2ntat, al\xc4\x83turi Antonis Remos \xc3\xaen cadrul concertului \xe2\x80\x9eEna I Kanena\xe2\x80\x9d desf\xc4\x83\xc8\x99urat la Pantheon Theatre \xc3\xaen Atema._NEWLINE_La 30 noiembrie 2015, Vissi lanseaz\xc4\x83 albumul \xe2\x80\x9eSinentefxi\xe2\x80\x9d, care cuprinde 14 c\xc3\xa2ntece noi. Albumul s-a clasat pe primul loc \xc3\xaen Cipru \xc8\x99i Grecia, reu\xc8\x99ind s\xc4\x83 intre \xc3\xaen top 100 albume din Malta \xc8\x99i Spania.\n_START_SECTION_\nPremii\n_START_PARAGRAPH_\nAnna Vissi are 35 de premii \xc8\x99i a fost nominalizat\xc4\x83 de peste 49 de ori \xc3\xaen \xc3\xaentreaga sa carier\xc4\x83. Aici nu sunt incluse sondajele \xc8\x99i alte premii \xc3\xaen afar\xc4\x83 de cele recunoscute oficial. A cucerit 6 trofee la Arion Music Awards, 4 la Cyprus Music Awards, 15 la Greek Pop Corn Music Awards, 9 la MAD Video Music Awards \xc8\x99i 2 la Thessaloniki Song Festival (Festivalul de C\xc3\xa2ntec din Salonic).'